b'\n_START_ARTICLE_\nHieronymus Bosch\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJheronimus van Aken syntyi hollantilaisessa Den Boschissa (\xe2\x80\x99s-Hertogenbosch) noin vuonna 1450. H\xc3\xa4nen is\xc3\xa4ns\xc3\xa4 Anthonius van Aken ja isois\xc3\xa4ns\xc3\xa4 Jan van Aken olivat taidemaalareita. H\xc3\xa4nell\xc3\xa4 oli kaksi velje\xc3\xa4 ja kaksi siskoa. Lapset asuivat is\xc3\xa4n ja setien kanssa isois\xc3\xa4ns\xc3\xa4 talossa. Bosch k\xc3\xa4vi ilmeisesti latinakoulua. H\xc3\xa4n eli koko ik\xc3\xa4ns\xc3\xa4 syntym\xc3\xa4seudullaan. _NEWLINE_Bosch meni vuonna 1480 tai 1481 naimisiin varakkaaseen perheeseen syntyneen Aleid van de Meervennen kanssa._NEWLINE_Boschin maine taidemaalarina kasvoi tasaisesti niin h\xc3\xa4nen kotikaupungissaan kuin sen ulkopuolellakin. H\xc3\xa4n kuului vuodesta 1488 alkaen silm\xc3\xa4\xc3\xa4tekevien suosimaan Meid\xc3\xa4n siunatun rouvamme veljeskuntaan. Samana vuonna h\xc3\xa4n alkoi signeerata ty\xc3\xb6ns\xc3\xa4 Jheronimus Bosch kotikaupunkinsa mukaan. Bosch sai taiteesta hyv\xc3\xa4n elannon mutta ei rikastunut sill\xc3\xa4._NEWLINE_Bosch kuoli elokuussa 1516. H\xc3\xa4nen kuolinsyyt\xc3\xa4\xc3\xa4n ei tiedet\xc3\xa4. H\xc3\xa4net haudattiin kotikaupunkinsa Pyh\xc3\xa4n Johanneksen kirkkoon.\n_START_SECTION_\nTuotanto\n_START_PARAGRAPH_\nBosch k\xc3\xa4ytti maalauksissaan kahden pakopisteen perspektiivi\xc3\xa4. H\xc3\xa4n oli allegorinen moralisti, joka kuvasi moraalisia ja uskonnollisia k\xc3\xa4sitteit\xc3\xa4 sek\xc3\xa4 kertomuksia. Monet h\xc3\xa4nen t\xc3\xb6ist\xc3\xa4\xc3\xa4n esitt\xc3\xa4v\xc3\xa4t symbolistisesti syntej\xc3\xa4 tai muita ihmisluonnon heikkouksia. H\xc3\xa4nen t\xc3\xb6iss\xc3\xa4\xc3\xa4n on paholaisia, puoli-inhimillisi\xc3\xa4 el\xc3\xa4imi\xc3\xa4 ja koneita. Ne ovat t\xc3\xa4ynn\xc3\xa4 symbolisia kuvia. Boschin sanotaan olleen 1900-luvun surrealismin innoittaja._NEWLINE_Boschin maalauksia tunnetaan vain 25. Bosch signeerasi vain seitsem\xc3\xa4n maalaustaan, joten ei ole varmuutta ovatko kaikki h\xc3\xa4nen maalauksinaan pidetyt ty\xc3\xb6t todella h\xc3\xa4nen. _NEWLINE_Boschin tunnetuin teos on kolmiosainen puupaneeleille maalattu Maallisten ilojen puutarha, jonka ensimm\xc3\xa4isess\xc3\xa4 osassa ovat Aatami ja Eeva, toisessa maailmallisia iloja alastomine vartaloineen ja mehevine hedelmineen ja kolmannessa helvetti, jossa rangaistaan syntisi\xc3\xa4 mielikuvituksellisilla tavoilla.'